17.4.2023
ET
Euroopa Liidu Teataja
L 102/73
Artikkel 18 Ülesanded Mehhanism aitab ühiskomiteel: a) luua foorumi, et koordineerida tõhusalt ja aegsasti asjaomase teabe vahetamist ja konsultatsioone Ühendkuningriigi ja liidu tulevaste käibemaksu ja aktsiisimaksusid käsitlevate õigusaktide kohta, kui need mõjutavad eriti kaubavahetust Põhja-Iirimaal, sest kohaldavas õigusraamistikus kavatsetakse teha olulisi muudatusi või kaupade ja teenuste erinev kohtlemine käibemaksu valdkonnas võib põhjustada suuri probleeme; b) luua foorumi, et hinnata punktis a osutatud õigusaktide võimalikku mõju ja teha ettevalmistusi nende sujuvaks rakendamiseks Põhja-Iirimaal.
Hindamise käigus tuleks eelkõige pöörata tähelepanu sellele, et vältida põhjendamatut halduskoormust ning asjatuid kulusid ettevõtjatele ja maksuasutustele; c) luua foorumi, et arutada praktilisi probleeme, mis on seotud protokollist tulenevalt kohaldavate olemasolevate Ühendkuningriigi ja liidu käibemaksu ja aktsiisimaksusid käsitlevate õigusaktide kohaldamisega; d) võtta vastu otsuseid või soovitusi protokolli 3. lisas loetletud liidu õigusaktide kohta, vältides samal ajal liidule maksudest kõrvalehoidmise või konkurentsimoonutuse näol tekkida võivat kahjulikku mõju.
Sellised otsused ja soovitused ei mõjuta käibe- ega aktsiisimaksude taset; e) arutada ja võtta vastu mis tahes muid asjakohaseid meetmeid, kui see on vajalik, et lahendada protokolli artikli 8 rakendamisest ja kohaldamisest tulenevaid küsimusi.
Artikkel 19 Tegevus 1.
Väljaastumislepingu artikli 165 lõike 1 punktiga c loodud Iirimaa ja Põhja-Iirimaa protokolli rakendamisega seotud küsimuste erikomitee (edaspidi „erikomitee“) kaaseesistujad kutsuvad vajaduse korral käibemaksu ja aktsiisimaksusid käsitlevate küsimuste arutamiseks kokku erikomitee erikoosolekuid.
Selliseid koosolekuid nimetatakse „käibemaksu ja aktsiisimaksude tõhustatud koordineerimismehhanismiks“.
Mõlemad erikomitee kaaseesistujad määravad ühe käibemaksu ja aktsiisimaksude valdkonna juhtiva eksperdi (edaspidi „juhtivad eksperdid“). 2.
Mehhanismi koosolekuid korraldatakse vastavalt vajadusele.
Juhtivad eksperdid võivad mehhanismi koosolekute vahel ebaametlikult arvamusi vahetada ja kohtuda.
Pärast iga koosolekut koostavad juhtivad eksperdid koosoleku protokolli ja saadavad selle erikomitee kaaseesistujatele ja protokolli artikliga 15 loodud ühisele nõuandetöörühmale (edaspidi „ühine nõuandetöörühm“). 3.
Pärast teatava küsimuse arutamist esitavad juhtivad eksperdid erikomitee kaaseesistujatele lõpparuande, milles võetakse kokku arutelu tulemused ja antakse soovitusi meetmete võtmiseks, käsitledes ka küsimusi, milles ei jõutud kokkuleppele. 4.
Juhtivad eksperdid võivad kutsuda konkreetsetes küsimustes sõna võtma kolmandate isikute esindajaid või teisi eksperte.
Nad esitavad nende ekspertide nimed erikomitee kaaseesistujatele.
Ühise nõuandetöörühma kaaseesistujad võivad osaleda mehhanismi koosolekutel.
Ühise nõuandetöörühma kaaseesistujad võivad teavitada juhtivaid eksperte kavandatavatest liidu õigusaktidest või muudest küsimustest, mis on seotud käibemaksu ja aktsiisimaksudega. 5.
Kui käesolevas otsuses ei ole sätestatud teisiti, kohaldatakse väljaastumislepingu VIII lisas esitatud ühiskomitee ja erikomiteede töökorda mutatis mutandis ka mehhanismi suhtes.